﻿

На основу члана 29а став 4, члана 31а став 11. и члана 53а тач. а) и г) Закона о заштити становништва од заразних болести („Службени гласник РС”, бр. 15/16, 68/20 и 136/20) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о изменама Уредбе о мерама за спречавање и сузбијање заразне болести COVID-19**

Члан 1.

У Уредби о мерама за спречавање и сузбијање заразне болести COVID-19 („Службени гласник РС”, бр. 151/20, 152/20, 153/20, 156/20, 158/20, 1/21, 17/21, 19/21, 22/21 и 29/21) у члану 6. став 1. после речи: „домаћинству” запета и речи: „односно на свака 4 m² може бити присутно једно лице” бришу се.

Члан 2.

У члану 7. став 2. брише се.

Члан 3.

Члан 14. мења се и гласи:

„Члан 14.

Ограничења радног времена и просторна ограничења утврђена у одредбама члана 8. став 3, члана 9. став 2, члана 11. став 2. и члана 13. став 1. тач. 5. и 6. ове уредбе, могу се, на предлог Кризног штаба за сузбијање заразне болести COVID-19, изменити актом министра надлежног за послове здравља, у складу са актуелном епидемиолошком ситуацијом.

Актом министра надлежног за послове здравља, који доноси на предлог Кризног штаба за сузбијање заразне болести COVID-19, ближе се уређује начин примене превентивних мера из чл. 6, 8. 9, 10. 11. и 12. ове уредбе.”

Члан 4.

У члану 16. запета и речи: „осим одредаба члана 4, које се примењују од 21. децембра 2020. године до 10. јануара 2021. године, с тим што се одредба члана 4. став 5, у делу који се односи на контролу карантина у кућним условима, може примењивати до 19. јануара 2021. године”, бришу се.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 53-3089/2021

У Београду, 5. априла 2021. године

**Влада**

Председник,

**Ана Брнабић,** с.р.